Tuleviku töötuba

Meil kõikidel on oma arvamused tegelikkuse ja tuleviku osas. Samuti ka selle osas, mis on tõenäoline, ebatõenäoline, soovitav ja mitte-soovitav. See, mida võime tulevikus saavutada, sõltub meie oskustest leida lahendusi praegu. “Tuleviku töötoa” meetodi eesmärk on tuua arutusele erinevaid tulevikustsenaariume ning arutada võimalike lahenduste üle.

1. Teema valik

Teemaks võib olla nt. aastatuhande arengueesmärgid ning mis nendest saab pärast aastat 2015. Tutvusta õpilastele eesmärke ning valige koos välja need eesmärgid, mis tunduvad teile kõige olulisemad.

1. Ajalehe pealkirjad

Palu õpilastel gruppides mõelda välja uudiste pealkirju, mis võiksid aasta 2030 või aasta 2050 meedias esineda. Igal grupil on pastakas ja paberitükid ning nad peaksid kirjutama võimalikult kiiresti nii palju pealkirju kui suudavad. Pealkirjad tuleks kirjutada eraldi paberitükkide peale. Alustuseks võib õpetaja näidata ajalehti, et õpilased mõistaksid, et uudiste pealkirjad peavad olema lühikesed ja informatiivsed. Pealkirjad peaksid kajastama valitud aastatuhandeeesmärke. Näiteks, kui valite esimese eesmärgi, siis võiksid pealkirjad olla: „Näljahäda tabas järjekordselt Aafrikat,” „India keskmine sissetulek kõrgem kui Ühendkuningriigis” jne.

1. Arutelu tuleviku üle

Joonista tahvli või suure paberi peale järgmine tabel:

|  |  |
| --- | --- |
| TõenäolineSoovitav | EbatõenäolineSoovitav |
| TõenäolineMitte-soovitav | EbatõenäolineMitte-soovitav |

Koos õpilastega asetage pealkirjad sellele graafikule. Õpilased loevad oma pealkirjad üksteise järel. Iga pealkirja osas peaksite jõudma ühisele arusaamale, kas see on soovitav või mitte-soovitav, tõenäoline või ebatõenäoline. Arvesta ülesande jaoks aega, kuna ülesande parimaks osaks on arutelu, mis tekib pealkirjade asetamise käigus. Pealkirju on võimalik erinevalt analüüsida ning soovitud tulevikuväljavaated ei ole kõigi jaoks samasugused.

1. Lahenduste leidmine

Pealkirjad, mis on asetatud skaalale “tõenäoline ja soovitav” ning “ebatõenäoline ja mitte-soovitav” jäävad edasisest arutelust välja, kuna nad esindavad asju, millele meie ei pea oma aega panustama. Tõenäoline ja soovitav tuleb ilma meie abita ning ebatõenäoline ja mitte-soovitav ilmselt nagunii ei juhtu.

Kahes teises kategoorias olevad pealkirjad aga huvitavad meid rohkem. Soovitav, kuid samaaegselt ebatõenäoline tegelikkuses ei juhtu, kui meie ei võta midagi ette. Tõenäoline ja mitte-soovitav võib juhtuda, kui meie koos seda ei takista.

Käige pealkirjad läbi ning valige kõige tähtsamad nendest edasiseks aruteluks. NB! Valige lõpuks ainult üks või mõned. Anna gruppidele ülesandeks leida lahendusi valitud küsimusele.